– 2015ના વર્ષના જુલાઇ માસમાં 22 વર્ષનો હાર્દિક પટેલ ગણતરીના સાથીદારોની સાથે પાટીદારોને અનામત મુદ્દે આંદોલન અને સંમેલનની વાત કરતો હતો જેને શરૂઆતમાં કોઇએ ગંભીરતાથી લીધો ન હતો. 25મીએ જીએમડીસીમાં પાટીદાર સમાજનું સંમેલન બોલાવવા મુદ્દે પણ પાટીદાર આંદોલનકારીઓમાં ભાગલા પડી ગયા હતા પરંતુ 25મીએ જ્યારે જીએમડીસી પર પાટીદારો ઉમટ્યા ત્યારે તે હાર્દિકની આગેવાની હેઠળનું ઐતિહાસિક સંમેલન બની ગયું હતું. આ સંમેલને ભાજપ્નો ગઢ ગણાતા ગુજરાતના રાજકારણને હચમચાવી દીધું હતું અને તત્કાલીન મુખ્યમંત્રી આનંદીબેન પટેલને તેમની ગાદી ગૂમાવવી પડી હતી. હાર્દિક પછી અન્ય યુવા આંદોલનકારીઓ પણ કોઇને કોઇ મુદ્દો લઇને મેદાનમાં આવી ગયા હતા. જેના કારણે ભાજપ્ને જિલ્લા-તાલુકા પંચાયતો ગૂમાવવી પડી હતી અને ગુજરાતમાં ફરી કોંગ્રેસને બેઠી થવાની અનાયાસે તક મળી જવા પામી હતી. હાર્દિકે હવે ફરી આંદોલનની જાહેરાત કરી છે ત્યારે હજુ પણ તેના આંદોલનનો તોડ ભાજપ્ના દિગ્ગજો શોધી શકયા નથી.